A Bizottság határozata

(1995. július 25.)

a törzskönyvezett lovak Marokkóból történő ideiglenes behozatalára és újbóli beléptetésére, vágásra szánt, továbbá tenyésztési és termelési célú lófélék közösségi behozatalára irányadó állat-egészségügyi feltételek és állatorvosi bizonyítványok kiállítása tekintetében a 79/542/EGK tanácsi határozat és a 92/260/EGK, 93/195/EGK, 93/196/EGK és 93/197/EGK bizottsági határozatok módosításáról

(EGT vonatkozású szöveg)

(95/322/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb Ausztria, Finnország és Svédország csatlakozási okmányával módosított, a lófélék mozgására és harmadik országból történő behozatalára irányadó állat-egészségügyi feltételekről szóló, 1990. június 26-i 90/426/EGK tanácsi irányelvre [1] és különösen annak 12., 13., 14., 15., 16., 18. cikkére, valamint 19. cikkének ii. pontjára,

mivel a legutóbb Ausztria, Finnország és Svédország csatlakozási okmányával módosított 79/542/EGK tanácsi határozat [2] megállapította azon harmadik országok jegyzékét, ahonnan a tagállamok engedélyezik szarvasmarhafélék, sertések, lófélék, juhok és kecskék, továbbá friss hús és húsipari termékek behozatalát;

mivel a törzskönyvezett lovak ideiglenes beléptetésére, a vágásra szánt lófélék behozatalára, illetve törzskönyvezett, valamint tenyésztési és termelési célú lófélék behozatalára irányadó állat-egészségügyi feltételeket és az állatorvosi bizonyítvány kiállítását a legutóbb Ausztria, Finnország és Svédország csatlakozási okmányával módosított 92/260/EGK határozat [3],93/196/EGK határozat [4], illetve 93/197/EGK határozat [5] állapítja meg, míg azokat, amelyek törzskönyvezett lovak ideiglenes kivitelét követő újbóli beléptetésére irányadók, a legutóbb a 95/99/EK határozattal [6] módosított 93/195/EGK bizottsági határozat [7];

mivel a Marokkóba kiküldött bizottsági állatorvosi küldöttség látogatását, valamint a marokkói illetékes hatóságok által meghozott felügyeleti intézkedésekről készült részletes jelentés kézhezvételét követően úgy tűnik, hogy a lovak egészségügyi helyzete jól felépített és szervezett állat-egészségügyi szolgálatok által kielégítő ellenőrzés alatt áll;

mivel Marokkó már több mint két éve mentes az afrikai lópestistől, és az utóbbi tizenkét hónapban nem végeztek védőoltásokat e betegség ellen;

mivel Marokkó állat-egészségügyi hatóságai garantálták, hogy telefax, távirat vagy telex útján 24 órán belül értesítik a Bizottságot és a tagállamokat a 90/426/EGK irányelv A. mellékletében említett, lófélékben előforduló bármely fertőző vagy ragályos betegség megállapításáról, továbbá arról is, ha a lófélék oltási vagy behozatali rendjében bármilyen változás történik;

mivel az állat-egészségügyi feltételeket és állatorvosi bizonyítványokat az érintett harmadik ország állat-egészségügyi helyzetének megfelelően kell elfogadni; mivel ez az eset csak a törzskönyvezett lovakra vonatkozik;

mivel megfelelően módosítani kell a 79/542/EGK tanácsi határozatot és a 92/260/EGK, 93/195/EGK, 93/196/EGK és 93/197/EGK bizottsági határozatokat;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 79/542/EGK tanácsi határozat mellékletének 1. részében a Marokkóra vonatkozó sor a következőképpen módosul:

A "Különleges megjegyzések" oszlopában, az "élő állatok" alcímben a "6." lábjegyzetre való hivatkozást el kell hagyni.

2. cikk

A 92/260/EGK bizottsági határozat a következőképpen módosul:

1. Az I. mellékletben az E. csoportba tartozó harmadik országok jegyzéke a betűrendnek megfelelően a "Marokkó" szöveggel egészül ki.

2. A II. melléklet E. részében az egészségügyi bizonyítvány címében a harmadik országok jegyzéke a betűrendnek megfelelően a "Marokkó" szöveggel egészül ki.

3. cikk

A 93/195/EGK bizottsági határozat a következőképpen módosul:

1. Az I. mellékletben az E. csoportba tartozó harmadik országok jegyzéke a betűrendnek megfelelően a "Marokkó" szöveggel egészül ki.

2. A II. melléklet E. részében az egészségügyi bizonyítvány címében a harmadik országok jegyzéke a betűrendnek megfelelően a "Marokkó" szöveggel egészül ki.

4. cikk

A 93/196/EGK bizottsági határozat II. mellékletében az E. csoportban a 3. lábjegyzetben a harmadik országok jegyzéke a betűrendnek megfelelően a "Marokkó" szöveggel egészül ki.

5. cikk

A 93/197/EGK bizottsági határozat a következőképpen módosul:

1. Az I. mellékletben az E. csoportba tartozó harmadik országok jegyzéke a betűrendnek megfelelően a "Marokkó" szöveggel egészül ki.

2. A II. melléklet E. részében az egészségügyi bizonyítvány címben a törzskönyvezett lófélékre, továbbá tenyésztési és termelési célú lófélékre vonatkozó mondat második felében a harmadik országok jegyzéke a betűrendnek megfelelően a "Marokkó" szöveggel egészül ki.

6. cikk

Ennek a határozatnak a tagállamok a címzettjei.

Kelt Brüsszelben, 1995. július 25-én.

a Bizottság részéről

Franz Fischler

a Bizottság tagja

[1] HL L 224., 1990. 8. 18., 42. o.

[2] HL L 146., 1979. 6. 14., 15. o.

[3] HL L 130., 1992.5.15., 67. o.

[4] HL L 86., 1993.4.6., 7. o.

[5] HL L 86., 1993.4.6., 16. o.

[6] HL L 76., 1995.4.5., 16. o.

[7] HL L 86., 1993.4.6., 1. o.

--------------------------------------------------